'Kuns en klank': 'n Behaaglike dosis stylvolle kuns en musiek | Maroela Media
"Kuns en Klank is die samekoms van 'n besonderse groep kunstenaars, wat 'n produksie met hulle hartstog gaan lewer, want die verhoog is nie net vir hulle 'n werk nie, dit is vir hulle hartsdinge hierdie."
Só gesels Lizanne Barnard, musikale regisseur van Maroela Media se Kuns en Klank-produksie wat Saterdag 14 November by die Atterbury-teater in Pretoria op die planke sal wees.
"Dit is 'n vertoning met 'n heerlike verskeidenheid van musiek in verskillende genres. Sien dit as 'n bederfgeleentheid waar jy kan uitsien na 'n ordentlike porsie kuns wat op 'n silwerbord aan jou voorgesit sal word."
En 'n verskeidenheid is daar beslis om van te kies en te keur! Leon Gropp sal saam met Jannie Moolman, Anna Davel en die rockgroep Saarkie op die verhoog te sien wees. Lizanne lewer self vier toonsettings van bekende Afrikaanse digters saam met 'n orkes, en as dit nie genoeg is nie, kan 'n mens boonop uitsien na Lizz Meiring, wat die gasvrou is, se komiese sketse.
In die foyer van die Atterbury-teater sal ook 'n fantastiese kunsuitstalling wees van Lidi de Waal en Anna Davel se kunswerke.
Een van Lidi de Waal se kunswerke. (Foto: Lidi de Waal/ Facebook)
Lidi, wat al die pad van die Kaap die geleentheid sal bywoon, en Lizanne loop al 'n lang paadjie saam. Lizanne het 13 van Lidi se woordkuns getoonset wat gewoonlik saam met haar kunswerke verskyn. Die liedjies het deel geword van Lizanne se album Gevlerktes en is ook vir 'n Ghoema-musiektoekenning in 2019 benoem. Die vertoning Bêreboksie vol vlerke het uit die toonsettings gespruit.
Lizanne het Anna by haar Woorde-programme betrek en Anna het geskilder en geskets vir die vertonings.
Die gehoor sal hulle voor die vertoning en tydens pouse kan verlustig aan die twee kunstenaars se kunswerke.
Lizanne meen 'n produksie soos hierdie is 'n belangrike geleentheid vir die groep sangers en kunstenaars wat uitsonderlike musiek in Afrikaans lewer. Vir talle van hulle is dit die eerste keer in 'n lang tyd wat hulle weer op die verhoog voor mense kan optree.
"Ons het dit so nodig. Ek dink ons as kunstenaars lei tans aan 'n identiteitskrisis, maar 'n produksie soos hierdie gee ons die geleentheid om net weer te bevestig dat ons nog kunstenaars is en dat ons lewensdoel nie heeltemal verval het nie.
"Almal wat deel is van hierdie produksie is ontsettend opgewonde; dit is vir ons 'n heerlike hupstoot."
Dit is iets wat Giep van Zyl, vervaardiger van die Kuns en Klank-produksie beaam. "Ek dink gehore en kunstenaars is van albei kante af nou al behoorlik uitgehonger om weer deel van 'n regstreekse vertoning op die verhoog te wees.
"'n Produksie soos Kuns en Klank gee hoop en betekenis. Dit wys die Afrikaanse kunstebedryf is nog hier, ons hou konsert, ons staan saam en gee die vlam van hoop vir die gehoor aan," sê Giep.
Susan Lombaard, uitvoerende hoof van Maroela Media, wat die hoofborg van die produksie is, meen min mense kan stry oor die onskatbare terapeutiese waarde van kuns en musiek.
"Dit het die vermoë om 'n mens deur die donkerste tye te dra. Baie van ons het juis musiek gebruik om ons deur die moeilikste tye van die afsonderingstydperk te dra en nou is dit weer tyd vir ons om die sangers, musikante en kunstenaars te ondersteun terwyl hulle finansieel 'n uitdagende tyd beleef."
Sy sê deur 'n kaartjie te koop vir Maroela Media se Kuns en Klank-produksie ondersteun 'n mens nie net die sangers en kunstenaars nie, maar ook die Atterbury-teater en die plaaslike wynbedryf.
"Dit is 'n manier om op 'n waardige wyse hierdie bedrywe te help om 'n inkomste te skep terwyl ons terselfdertyd terugploeg in die Suid-Afrikaanse gemeenskap en die kunstebedryf help om weer op die been te kom," het Lombaard gesê.
Koop jou kaartjie so:
Bespreek sommer dadelik jou sitplek vir Kuns en Klank op 14 November 2020 by die Atterbury-teater in Pretoria. Die deure maak om 18:00 oop vir die kunsuitstalling en die vertoning begin om 19:00. Die vertoning is 90 minute lank met 'n pouse waartydens jy weer die kunsuitstalling kan besigtig. Kaartjies kos R195 per persoon.
Opskud, daar is slegs enkele kaartjies beskikbaar omdat ons ten alle tye aan Covid-19-regulasies sal voldoen.